Лъэпкъым и фIыгъуэр зыгъэбагъуэ нэхъыжьыфIхэр
Адыгэ лъэпкъым и япэ бзылъхугъэ еджагъэшхуэхэм ящыщ, лъэпкъ литературэмрэ абы ехьэлIа къэхутэныгъэхэмрэ егъэкIуэкIыным хуэлажьэ, щIэныгъэхэм я доктор, профессор, ЩIДАА-м и вице-президент Бэчыжь Лейлэ и ныбжьыр накъыгъэм и 29-м илъэс бжыгъэ дахэ зэрырикъумкIэ дохъуэхъу.
Лейлэ, уэ ди лъэпкъым къыпхуищI пщIэмрэ щIыхьымрэ я инагъыр къэлъытэгъуейщ. Ар къыпхуэзыхьар гурэ-псэкIэ лъэпкъым узэрыхуэлажьэрщ, цIыхубэм гъуэгугъэлъагъуэ нэс уазэрыхуэхъурщ, Iуэхуу зи ужь уитыр адыгэм и хъугъуэфIэгъуэхэмрэ беягъымрэ гъэбэгъуэным зэрыхуэунэтIарщ. Уи акъылым и кууагъым, уи гупсысэм и жанагъым гъуэгуанэ дахэ утрашэри, цIыху гуп мыхъуу, лъэпкъ псом и зыужьыныгъэр ебгъэфIэкIуащ, къэрал псом мыхьэнэ щызиIэ лэжьыгъэ куэд уи Iэдакъэ къыщIэкIащ.
Лъэпкъым фIыгъуэу хуэблэжьар зэи тщыгъупщэнукъым. Дынохъуэхъу узыншагъэрэ дэрэжэгъуэрэ уи бэу, уигу хэзыгъэхъуэн куэд уи нэгу щIэкIрэ ар къыбдэзыIэтын цIыху ущымыщIэу куэдрэ ди япэ уитыну.
УФ-м и ТхакIуэхэм я зэгухьэныгъэм и унафэщIым и къуэдзэ, Адыгэ Республикэм и ТхакIуэхэм я зэгухьэныгъэм и тхьэмадэ, АР-м, КъБР-м, КъШР-м я цIыхубэ тхакIуэ, УФ-м и Жылагъуэ палатэм хэт, СНГ-м хыхьэ къэралхэм я ТхакIуэхэм я дунейпсо зэгухьэныгъэм и ГъэзэщIакIуэ гупым и унафэщIым и къуэдзэ, УФ-м и Президентым и лIыкIуэу Ипщэ федеральнэ щIыналъэм щыIэм егъэщIылIауэ лажьэ Нэхъыжьхэм я советым хэт, Дунейпсо Адыгэ Хасэм и Нэхъыжьхэм я советым и тхьэмадэ, иджыблагъэ Урысейм ЛэжьыгъэмкIэ и ЛIыхъужь дамыгъэр зыхуагъэфэща МэшбащIэ Исхьэкъ и ныбжьыр нобэ илъэс 89-рэ зэрырикъумкIэ дохъуэхъу.
Блэжьам къыпэкIуэ хъерым ущыгуфIыкIыу, абы къыпхилъхьэ жыджэрагъым иджыри нэхъыбэм утригъэгушхуэу, уи гур зыгъэпсэху, уи лъэр щIэзыгъэкI IуэхугъуэхэмкIэ уи гъащIэр гъэнщIауэ илъэс бжыгъэ дахэ куэд бгъэлъэпIэну Тхьэм жиIэ!
Дунейпсо, Къэбэрдей Адыгэ Хасэхэр.
